1. ปัจจัยความเสี่ยง

การประกอบธุรกิจของบริษัทฯ และบริษัทย่อยในนามของกลุ่มอาร์เอส บริษัทฯ
ประเมินว่ามีความเสี่ยงที่อาจเกิดขึ้นและอาจมีผลต่อการดำเนินธุรกิจดังนี้

1.1 ความเสี่ยงทางเศรษฐกิจและกฎหมาย

-   การเปลี่ยนแปลงของภาวะเศรษฐกิจ

บริษัทฯ
ประเมินว่าการเปลี่ยนแปลงของภาวะเศรษฐกิจอาจมีผลกระทบต่อการประกอบธุรกิจเพลงซึ่งเป็นธุรกิจหลักของบริษัทฯ
บ้าง
เนื่องจากผลิตภัณฑ์เพลงถือเป็นสินค้าเพื่อความบันเทิงและไม่ถือเป็นสินค้าอันเป็นปัจจัยหลักที่มีความจำเป็นต่อการบริโภค
อย่างไรก็ดี
ด้วยอรรถประโยชน์ของสินค้าที่ช่วยให้ความเพลิดเพลินและผ่อนคลายแก่ผู้บริโภคได้ในราคาที่ไม่เป็นภาระและมีความคุ้มค่าของการบริโภค
ทำให้สินค้าเพื่อความบันเทิงยังคงเป็นสินค้าที่ได้รับความนิยมจากผู้บริโภคอย่างต่อเนื่อง
สำหรับในส่วนของธุรกิจสื่อนั้นจะเป็นส่วนที่ได้รับผลกระทบจากการเปลี่ยนแปลงของภาวะเศรษฐกิจค่อนข้างมาก
เนื่องจากภาวะเศรษฐกิจจะส่งผลโดยตรงถึงภาวะการใช้จ่ายของผู้บริโภค
ตลอดจนการดำเนินงานของหน่วยงานต่างๆ
ที่มีการจัดสรรงบประมาณในการใช้จ่ายด้านการโฆษณาประชาสัมพันธ์ผ่านสื่อในรูปแบบต่างๆ
เพื่อให้มีประสิทธิผลต่อการดำเนินธุรกิจด้วย
ซึ่งจะทำให้การดำเนินธุรกิจสื่อของบริษัทจะมีความผันผวนตามภาวะเศรษฐกิจสูง ปัจจุบัน บริษัทฯ
ดำเนินธุรกิจสื่อทั้งทางด้านสื่อโทรทัศน์ วิทยุ และสิ่งพิมพ์

-   การประกาศใช้ พ.ร.บ.ประกอบกิจการกระจายเสียงและกิจการโทรทัศน์ พ.ศ.2551

ในปีที่ผ่านมามีการเกิดของวิทยุชุมชุน อย่างมาก และไม่มีการจัดการอย่างมีประสิทธิภาพ
เนื่องจากมีช่องว่างทางกฎหมาย และภาวะสุญญากาศของการเกิดคณะกรรมการ กสช.
ทำให้วิทยุชุมชนที่เกิดขึ้นนี้ส่งสัญญาณรบกวนการออกอากาศของวิทยุหลักเกือบทุกคลื่นความถี่
รวมถึงคลื่นความถี่ที่บริษัทได้รับสัมปทานอย่างถูกต้องตามกฎหมายอีกด้วย

แต่หลังจากที่มีการบังคับใช้ พ.ร.บ.กิจการกระจายเสียงและกิจการโทรทัศน์ พ.ศ.2551 แล้วนั้น
บริษัทเชื่อว่าปัญหาการรบกวนสัญญาณออกอากาศของวิทยุชุมชนจะทุเลาเบาบางลง และหมดไปในที่สุด
เนื่องจากใน พ.ร.บ.ฉบับนี้กำหนดกฎเกณฑ์ต่างๆ เพื่อกำกับดูแลวิทยุชุมชน
มิให้ส่งสัญญาณรบกวนการออกอากาศของคลื่นวิทยุอื่น อย่างชัดเจน

รวมทั้งกฎเกณฑ์อื่นๆที่พ.ร.บ.ฉบับนี้กำหนดไว้
บริษัทฯเห็นว่าจะทำให้เกิดการแข่งขันที่เสรีและเป็นธรรม ซึ่งบริษัทพร้อมที่จะเข้าสู่การแข่งขันนี้

สำหรับธุรกิจโทรทัศน์ บริษัทฯ อาจได้รับผลกระทบจากการจัด Rating รายการโทรทัศน์ของภาครัฐ
เนื่องจากรายการโทรทัศน์ส่วนใหญ่ของบริษัทฯ จัดอยู่ในประเภท ท คือ ทั่วไป (รายการเพลง,
variety, ละคร) เมื่อถูกกำหนดใหม่ตามการจัด Rating ของรัฐ
อาจมีผลให้รายการถูกย้ายเวลาตามการปรับผังใหม่ของสถานี และสำหรับรายการประเภทเพลง
หรือ Variety สำหรับวัยรุ่น (อายุ 13 - 18 ปี) อาจถูกกำหนด Rating
ใหม่ให้เป็นรายการประเภท น (แนะนำ)
ซึ่งอาจถูกจำกัดให้นำเสนอเฉพาะเวลาใดเวลาหนึ่งตามที่รัฐกำหนด อย่างไรก็ดี
เนื่องจากบริษัทมีความชำนาญในการผลิตรายการ โดยเฉพาะรายการวัยรุ่น
จึงเชื่อว่าถึงแม้จะมีการให้นำเสนอตามเวลาที่กำหนด
ก็ยังคงได้รับความนิยมจากลูกค้าและผู้ชมไม่เปลี่ยนแปลง

-   การออกกฎหมายหรือพระราชบัญญัติต่างๆ เพื่อควบคุมการโฆษณาของสินค้าบางประเภท

รายได้ของบริษัทอาร์เอส ส่วนหนึ่งได้มาจากผู้สนับสนุน (Sponsorship) เช่น ผู้สนับสนุนอัลบั้ม
(Album Sponsorship) หรือผู้สนับสนุนคอนเสิร์ต (Concert Sponsorship)
การเป็นผู้สนับสนุนนี้จะได้รับสิทธิประโยชน์ในการประชาสัมพันธ์สินค้าหรือโลโก้ของบริษัทผู้สนับสนุนผ่านทางสื่อต่างๆ
ของบริษัทอาร์เอส เมื่อมีการออกกฎหมายหรือพระราชบัญญัติควบคุมการโฆษณาของสินค้าบางประเภท
ทำให้บริษัทฯ
หรือองค์กรเจ้าของสินค้าที่มีความต้องการจะสนับสนุนอัลบั้มเพลงหรือคอนเสิร์ตอาจไม่สามารถสื่อสารและประชาสัมพันธ์ผ่านการเป็นผู้สนับสนุนได้อีกต่อไป
ด้วยเหตุนี้ ทำให้โอกาสในการสร้างรายได้ของบริษัทอาร์เอสลดลง

1.2 ความเสี่ยงทางอุตสาหกรรม

-   การแพร่กระจายของสินค้าละเมิดลิขสิทธิ์

ปัญหาการแพร่กระจายของสินค้าละเมิดลิขสิทธิ์ เทปผี
ซีดีเถื่อนเป็นปัญหาสำคัญที่บั่นทอนการเติบโตของธุรกิจเพลงมาโดยตลอด
ผู้ผลิตผลงานเพลงไม่สามารถจำหน่ายงานผลิตภัณฑ์CDและVCD
ที่มีลิขสิทธิ์ซึ่งจะสร้างรายได้หรือค่าตอบแทนผลงานได้ครบตามปริมาณการบริโภคจริง
ปัจจุบันทุกฝ่ายที่เกี่ยวข้องทั้งผู้ประกอบการ เจ้าของผลงาน ศิลปิน และภาครัฐบาล
ได้ให้ความสำคัญและร่วมมือกันผลักดันกระตุ้นเชิญชวนให้ผู้บริโภค
หันมานิยมเลือกซื้อสินค้าที่มีลิขสิทธิ์ถูกต้องและลดเลิกสนับสนุนสินค้าละเมิดลิขสิทธิ์
ทางด้านผู้ประกอบการได้ดำเนินนโยบายปรับลดราคาสินค้าสื่อบันเทิงลง
เพื่อลดความแตกต่างด้านราคาเมื่อเทียบกับราคาสินค้าละเมิดลิขสิทธิ์
เป็นการลดแรงจูงใจได้ทางหนึ่ง ทางด้านภาครัฐได้เร่งแก้ปัญหาการละเมิดลิขสิทธิ์
โดยเพิ่มความเข้มงวดในการจับกุมผู้ประพฤติผิดกฎหมายลิขสิทธิ์ การออกกฎหมายคุ้มครอง
ส่งเสริมและปกป้องงานทรัพย์สินทางปัญญา ซึ่งระบุอย่างชัดเจนในกฎหมายรัฐธรรมนูญ
เป็นผลให้สินค้าละเมิดลิขสิทธิ์มีแนวโน้มทุเลาลง

ในการจัดเก็บค่าลิขสิทธิ์ในรูปแบบต่างๆ เช่น ประเภทคาราโอเกะ ภาครัฐฯ
ได้มีแนวทางการสนับสนุนให้ บริษัท จัดเก็บฯ
พัฒนาระบบการจัดเก็บลิขสิทธิ์ให้เป็นรูปธรรมชัดเจนยิ่งขึ้น
และบริษัทก็ได้ดำเนินการทางการตลาดในการประชาสัมพันธ์ให้ผู้ประกอบธุรกิจที่นำงานลิขสิทธิ์ไปใช้ต้องเคารพต่อสิทธิ์และทำการชำระค่าลิขสิทธิ์เป็นการตอบแทนก่อนการใช้งาน
ซึ่งปัจจุบันผู้ประกอบธุรกิจต่างก็มีความเข้าใจกันอย่างกว้างขวางและเคารพการใช้งานลิขสิทธิ์ของบริษัท
นอกจากนี้บริษัทยังมีนโยบายการบังคับใช้กฎหมายกับผู้กระทำละเมิดลิขสิทธิ์โดยจัดตั้งหน่วยงานที่ดูแลและดำเนินการปราบปรามและเฝ้าระวังผู้ละเมิดในพื้นที่ต่างๆทั่วประเทศ
ซึ่งส่งผลในการลดการละเมิดลิขสิทธิ์ที่มีผลกระทบต่อการการดำเนินธุรกิจของผู้ประกอบการอย่างเป็นนัยสำคัญอย่างไรก็ดี
ธุรกิจภาพยนตร์เป็นอีกธุรกิจหนึ่งที่ได้รับผลกระทบทางอ้อมจากปัญหาดังกล่าว
เนื่องจากผู้ประกอบการที่ได้รับสิทธิจากบริษัทในการเผยแพร่ลิขสิทธิ์วีซีดี/ดีวีดี
ได้รับผลกระทบโดยตรงจากปัญหาการแพร่กระจายสินค้าวีซีดีเถื่อนตั้งแต่วันที่ภาพยนตร์เข้าฉายในโรงภาพยนตร์
เป็นผลให้การเจรจาอนุญาตให้ใช้สิทธิเผยแพร่ในช่องทางดังกล่าวสำหรับภาพยนตร์เรื่องถัดไปอาจมีมูลค่าลดลง
ทั้งนี้ หน่วยงานต่างๆ ได้พยายามหามาตรการป้องกันเบื้องต้น เช่น
ติดกล้องโทรทัศน์วงจรปิดในโรงภาพยนตร์แต่ละแห่ง
รวมถึงภาครัฐได้มีการดำเนินมาตรการต่างๆเพื่อป้องกันและปราบปรามปัญหาการละเมิดลิขสิทธิ์อย่างจริงจังมากขึ้นตามที่กล่าวในวรรคก่อน

-   การเปลี่ยนแปลงพฤติกรรมของผู้บริโภค

การแข่งขันของธุรกิจเพลงปัจจุบัน เผชิญกับการเปลี่ยนแปลงพฤติกรรมของผู้บริโภคอยู่ 2
เรื่องหลักใหญ่ๆ คือ เปลี่ยนแปลงจากการซื้อแผ่นเพลงมานิยมการดาวน์โหลดเพลงผ่านระบบ MP3
เพิ่มขึ้นกว่าในปีก่อนๆ สังเกตได้จากยอดขายของแผ่นเพลง VCD และ DVD ที่ลดลง
ในขณะที่จำนวนเปอร์เซ็นของการดาวน์โหลดผ่านระบบ SMS, ระบบโทรศัพท์หรือผ่าน website
ที่เพิ่มมากขึ้น
และเรื่องที่สองคือทัศนคติของผู้บริโภคที่เห็นว่าการดาวน์โหลดเพลงผ่านช่องทางที่ละเมิดลิขสิทธิ์และไม่เสียค่าใช้จ่ายเป็นเรื่องปกติ
ปัญหาที่เกิดขึ้นนี้ส่งผลให้ยอดรายได้บางส่วนของบริษัทฯ ลดลงกว่าที่ควรจะเป็น บริษัทฯ
ต้องปรับตัวเพื่อรองรับกับการเปลี่ยนแปลงของพฤติกรรมผู้บริโภคนี้
โดยการพัฒนาระบบดิจิตอลและให้ความสนใจกับช่องทางการดาวน์โหลดเพลงอย่างถูกลิขสิทธิ์เพิ่มมากขึ้นเพื่อรักษารายได้ของบริษัทให้เติบโตอย่างต่อเนื่อง

1.3 ความเสี่ยงในการประกอบธุรกิจ

-   ความเสี่ยงจากปริมาณของสินค้าในตลาดกับความนิยมของผู้บริโภค

เนื่องจากสินค้าประเภทเพลง ภาพยนตร์
เป็นสินค้าประเภทที่จำเป็นที่จะต้องมีการกระจายสินค้าที่ทั่วถึงในระยะเวลาที่เหมาะสม
เนื่องจากความนิยมสินค้ามีระยะเวลาจำกัดและการมีอยู่ของสินค้า ณ
จุดขายจะส่งผลต่อการตัดสินใจซื้อสินค้าของผู้บริโภคเป็นอย่างมาก
การวางตลาดของสินค้าไม่สอดคล้องกับจังหวะความนิยมของผู้บริโภคต่อสินค้า
พฤติกรรมการซื้อสินค้าของผู้บริโภค ช่องทางจำหน่ายและระยะเวลาที่เหมาะสม
ล้วนอาจส่งผลกระทบต่อรายได้ของบริษัทฯ
ทั้งการได้รับผลกระทบจากสินค้ารับคืนและการเสียโอกาสในการขายสินค้าซึ่งอาจส่งผลไปสู่การเสียตลาดเนื่องจากการแพร่กระจายของสินค้าละเมิดลิขสิทธิ์เข้ามาทดแทนความต้องการส่วนที่บริษัทฯ
ไม่สามารถตอบสนองได้ทันท่วงที ที่ผ่านมา บริษัทฯ ได้พยายามลดความเสี่ยงดังกล่าว
โดยการพิจารณาแผนการวางตลาดสินค้าครั้งแรกของสินค้าให้เหมาะสมยิ่งขึ้นโดยพิจารณาจากสถานการณ์ทางการตลาด
พฤติกรรมผู้บริโภค รวมถึงการจัดการด้านช่องทางการจัดจำหน่ายให้มีประสิทธิภาพยิ่งขึ้น

-   ความเสี่ยงจากการรับรู้ความนิยมของเพลงจากสื่อ

สื่อมีอิทธิพลสามารถสร้างกระแสความนิยมให้เกิดขึ้นกับผู้บริโภคและเจ้าของสินค้าหรือแม้แต่ส่งผลลบในทางตรงข้ามกับคู่แข่งได้
ไม่ว่าจะเป็นความถี่ในการเปิดมิวสิควิดีโอเพลง จำนวนครั้งของเปิดเพลงของคลื่นวิทยุ
การพูดสนับสนุนเพลงของดีเจ หรือแม้แต่การจัดอันดับเพลงต่างๆ
หากสื่อมีการนำเสนอที่ไม่เป็นกลาง,
มีการวัดผลความนิยมของเพลงอย่างไม่มีหลักการหรือการเข้ามาถือหุ้นจากบริษัทที่เป็นคู่แข่งขันกันในทางการตลาดโดยเฉพาะในสื่อที่เป็นกลาง
อาจทำให้เกิดผลประโยชน์ทับซ้อนและอาจส่งผลต่อรายได้ของบริษัทได้

-   สัญญาเช่าเวลาออกอากาศสถานีวิทยุมีกำหนดหมดอายุ

ณ เดือน มกราคม 2551 บริษัทฯ
ทำสัญญาเช่าเวลาออกอากาศกระจายเสียงสถานีวิทยุเพื่อประกอบรายการวิทยุทางทางสถานีวิทยุรวม
2 คลื่นคือ คลื่น FM 93.0 MHz และคลื่น FM 94.5 MHz
มีลักษณะสัญญาเช่าดำเนินการระยะสั้นและต้องมีการต่ออายุทุก 1- 2 ปี (ขึ้นอยู่กับสัญญา
ซึ่งถูกกำหนดโดยเจ้าของสัมปทาน) ซึ่งในปี 2550 และปี 2549 บริษัทฯ
มีสัดส่วนรายได้ของสื่อวิทยุเท่ากัน คิดเป็นร้อยละ 13.6 ของรายได้รวม

หากบริษัทฯ
ไม่ได้รับการต่ออายุสัญญาเช่าเวลาออกอากาศจะทำให้ส่งผลกระทบต่อความต่อเนื่องของการออกอากาศรายการและรายได้ของบริษัทฯ
นอกจากนี้ การแสวงหาเวลาออกอากาศในสถานีวิทยุใหม่เพื่อทดแทนอาจทำให้บริษัทฯ
สูญเสียประโยชน์จากความต่อเนื่องทางธุรกิจ
และการสร้างความนิยมให้เทียบเคียงกับรายการเดิมได้ อย่างไรก็ดี บริษัทฯ เชื่อว่า
จากการที่บริษัทฯ สามารถดำเนินธุรกิจจนได้รับความนิยม
และมีฐานผู้ฟังรายการประจำอย่างหนาแน่น อีกทั้งการที่บริษัทฯ เป็นผู้ประกอบการรายสำคัญในธุรกิจ
และได้รักษาความสามารถในการชำระเงินและปฏิบัติตามเงื่อนไขการเช่าเวลาอย่างเคร่งครัด
จะทำให้สามารถได้รับความไว้วางใจในการต่ออายุสัญญาจากผู้ให้เช่าเวลา

-   ความเสี่ยงจากการไม่สามารถต่ออายุสัญญาเช่าเวลาออกอากาศทางโทรทัศน์

โดยทั่วไป บริษัทฯ ดำเนินธุรกิจสื่อโทรทัศน์โดยการเช่าเวลาจากสถานีโทรทัศน์เพื่อออกอากาศ
ซึ่งอาจมีอายุของสัญญาแตกต่างกันไปโดยจะมีอายุไม่เกิน 1 ปี และมีการต่ออายุสัญญาเป็นระยะ
โดยทั่วไป หลักเกณฑ์สำคัญๆ ที่สถานีโทรทัศน์จะใช้ในการพิจารณาต่ออายุสัญญาคือ
นโยบายของสถานีโทรทัศน์ ความนิยมของรายการ ความสามารถในการชำระค่าเช่าเวลาของผู้เช่า
หากบริษัทฯ
ไม่ได้รับการต่ออายุสัญญาเช่าเวลาออกอากาศจะทำให้ส่งผลกระทบต่อความต่อเนื่องของการออกอากาศรายการและรายได้ของบริษัทฯ
นอกจากนี้ การแสวงหาเวลาใหม่เพื่อทดแทนอาจทำให้บริษัทฯ
สูญเสียประโยชน์จากความต่อเนื่องทางธุรกิจ
และการสร้างความนิยมให้เทียบเคียงกับรายการเดิมได้ ที่ผ่านมา บริษัทฯ
ได้มีการติดตามประเมินความนิยมและพัฒนารูปแบบรายการอย่างสม่ำเสมอ
รวมทั้งได้รักษาความสามารถในการชำระเงินและปฏิบัติตามเงื่อนไขการเช่าเวลาอย่างเคร่งครัด
อย่างไรก็ดี บริษัทฯ ในปี 2550 และปี 2549 บริษัทฯ มีสัดส่วนรายได้ของสื่อโทรทัศน์
คิดเป็นร้อยละ 8.4 และ 18.9 ของรายได้รวม

-   ความเสี่ยงจากการบอกเลิกสัญญาการจัดการแสดงคอนเสิร์ตและกิจกรรมการตลาด

จากการที่บริษัทเริ่มขยายธุรกิจทางด้านการจัดการแสดงคอนเสิร์ตและกิจกรรมการตลาดจากศิลปินต่างประเทศ
เป็นผลให้บริษัทฯ มีความเสี่ยงในการทำธุรกิจหากมีการบอกเลิกสัญญาการจัดแสดง เช่น
เหตุการณ์ที่เกิดจากความไม่สงบภายในประเทศ ภัยธรรมชาติ หรือ
การไม่สามารถจัดการแสดงได้โดยมีต้นเหตุมาจากศิลปินเองโดยตรง เป็นต้น
ซึ่งบริษัทได้มีนโยบายจัดการความเสี่ยงโดยการจัดทำสัญญาให้รัดกุม
เพื่อลดหรือเพื่อไม่ให้เกิดความเสียหายต่อบริษัทฯ หากเกิดกรณีดังกล่าว

-   ความเสี่ยงจากการประกอบธุรกิจภาพยนตร์

ธุรกิจการผลิตภาพยนตร์เป็นธุรกิจใช้เงินลงทุนต่อเรื่องค่อนข้างสูง
ในขณะที่แหล่งที่มาของรายได้มาจากหลายทางซึ่งมีความไม่แน่นอนสูงโดยขึ้นอยู่กับปัจจัยหลายประการ
อาทิเช่น กระแสความนิยมของผู้บริโภคต่อภาพยนตร์เรื่องนั้น กำหนดการเข้าฉาย
ภาวะการณ์แข่งขันจากภาพยนตร์เรื่องอื่นๆ ทั้งจากต่างประเทศและในประเทศ
และนโยบายการทำตลาดและความต้องการของผู้บริโภคในขณะนั้นๆ
โดยผลการดำเนินงานของภาพยนตร์แต่ละเรื่องไม่อาจเป็นสิ่งบ่งบอกถึงผลการดำเนินงานของภาพยนตร์เรื่องอื่นๆ
และบริษัทฯ อาจประสบภาวะขาดทุนหากภาพยนตร์ที่นำออกฉายไม่ประสบความสำเร็จ ในปีที่ 2550
ที่ผ่านมา บริษัทฯ ได้ทำการนำภาพยนตร์เข้าฉายในโรงภาพยนตร์รวมทั้งสิ้น 5 เรื่อง
โดยมีผลการดำเนินงานที่ทั้งกำไรและขาดทุนแตกต่างกันในแต่ละเรื่อง

อย่างไรก็ดี บริษัทฯ
ได้มีนโยบายที่จัดการความเสี่ยงทางธุรกิจให้มีความเหมาะสมโดยการควบคุมคุณภาพและต้นทุนการผลิต
ต้นทุนการตลาดที่เหมาะสม รวมถึงการขาย Pre-Sale สิทธิ์การแพร่ภาพในช่องทางต่างๆ
รวมถึงการนำผู้สนับสนุนทางการตลาดเข้ามามีส่วนร่วมในกระบวนการผลิตภาพยนตร์ด้วยการวางแผนอย่างรัดกุมตั้งแต่ต้น
เพื่อจัดการความเสี่ยงที่อาจเกิดขึ้นจากช่องทางขายแต่ละช่องทางให้มีความเหมาะสม

-   การพึ่งพิงผู้บริหาร

ปัจจุบันในการบริหารงาน กลุ่มอาร์
เอสได้เปลี่ยนรูปแบบการบริหารเป็นการกระจายอำนาจออกจากส่วนกลาง (Decentralization)
โดยปรับโครงสร้างองค์กรแยกกิจการออกเป็นบริษัทฯ และหน่วยธุรกิจ (Business Unit)
และให้อำนาจกรรมการผู้จัดการและทีมงานบริหารของแต่ละบริษัทฯ ดำเนินงานอย่างเป็นอิสระ
ทำให้ความเสี่ยงจากการพึ่งพิงครอบครัวเชษฐโชติศักดิ์เริ่มลดลง

ในฐานะของกลุ่มผู้ถือหุ้นรายใหญ่และกลุ่มผู้ก่อตั้งกิจการอาร์ เอส
ครอบครัวเชษฐโชติศักดิ์มีเป้าหมายและความมุ่งมั่นที่สร้างและขยายงานเข้าสู่ธุรกิจบันเทิงแขนงอื่นๆ
เพื่อให้บริษัทฯ
เติบโตและมีมูลค่ากิจการเพิ่มขึ้นอย่างต่อเนื่องไปในอนาคตและมีความตั้งใจว่าจะยังคงเป็นผู้ถือหุ้นใหญ่ในกิจการต่อไป

-   ความเสี่ยงจากการย้ายค่ายของศิลปินและทีมงานผลิต

ตลอดการดำเนินธุรกิจด้วยระยะเวลากว่า 25 ปีของกลุ่มอาร์ เอส บริษัทฯ
และผู้บริหารระดับสูงให้ความสำคัญกับเรื่องการดูแลบุคลากรอย่างสม่ำเสมอ ทำให้ที่ผ่านมาบริษัทฯ
มีความเสี่ยงจากเรื่องดังกล่าวน้อยมาก ทั้งนี้เนื่องจากบริษัทฯ
และผู้บริหารระดับสูงตระหนักดีว่าในการดำเนินธุรกิจบันเทิงนั้น
บุคลากรเป็นกำลังสำคัญที่จะผลักดันให้ธุรกิจเติบโตและก้าวหน้าอย่างมั่นคง
การดูแลการเติบโตและผลตอบแทนของศิลปินและทีมงานเป็นเรื่องที่ผู้บริหารได้มีการวางแผนและทบทวนอย่างสม่ำเสมอ
เพื่อให้ทุกคนเกิดความพอใจ

แม้ว่ากระแสการย้ายค่ายหรือการไม่ต่อสัญญาของศิลปินเพลงในต่างประเทศจะเกิดผลทางลบต่อการรับรู้ของศิลปินเพลงในประเทศไทย
แต่เนื่องจากในต่างประเทศศิลปินมักมีพันธะผูกพันกับค่ายเพลงในเรื่องการการผลิตแผ่นเพลงและการโปรโมทเท่านั้น
รายได้ที่ศิลปินจะได้รับเพิ่มเติมเช่นจากการโชว์ตัวในงานกิจกรรมของลูกค้า,
โอกาสในการเล่นละครหรือเป็นพิธีกรอย่างในเมืองไทยจะไม่มี
จึงไม่ใช่เรื่องแปลกที่ศิลปินจะไม่ต่อสัญญากับค่ายเพลงและออกมาผลิตอัลบั้มเพลงเอง
แตกต่างจากบริษัทอาร์เอส
ที่ศิลปินจะได้รับการวางแผนการบริหารคอนเท้นต์ของศิลปินในรูปแบบครบวงจร ทั้งการออกอัลบั้ม
การนำเสนอศิลปินไปเป็นพรีเซนเตอร์สินค้า การป้อนงานละคร หรือการโชว์ตัวตามงานต่างๆ
และกิจกรรมที่ก่อให้เกิดรายได้ต่อศิลปินอย่างอื่นอีกมากมาย
ทำให้ศิลปินเกิดความรู้สึกมั่นคงและพร้อมที่จะเติบโตและพัฒนาไปกับบริษัทฯ ด้วยดีเสมอมา

ด้วยเหตุนี้ บริษัทฯ
มีความเชื่อมั่นว่าจะสามารถบริหารความเสี่ยงดังกล่าวได้อย่างมีประสิทธิภาพและไม่ก่อให้เกิดความเสี่ยงอย่างมีนัยสำคัญต่อการดำเนินธุรกิจ

1.4 ความเสี่ยงกรณีมีผู้ถือหุ้นรายใหญ่มากกว่าร้อยละ 50 

ณ วันที่ 21 ธันวาคม 2550 กลุ่มเชษฐโชติศักดิ์ ถือหุ้นในบริษัทฯ ประมาณร้อยละ 56.3
ของจำนวนหุ้นที่จำหน่ายได้แล้วทั้งหมดของบริษัทฯ จึงทำให้กลุ่มเชษฐโชติศักดิ์
สามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับเสียง 3 ใน 4 ของที่ประชุม
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

อย่างไรก็ดี เมื่อพิจารณาจากโครงสร้างจัดการของบริษัทฯ ประกอบด้วยคณะกรรมการบริษัท
คณะกรรมการบริหาร และคณะกรรมการตรวจสอบ จะเห็นได้ว่าบริษัทฯ
มีการวางโครงสร้างการบริหารงานโดยบุคคลที่มีความรู้ความสามารถในการดำเนินธุรกิจและมีการกำหนดขอบเขตอำนาจหน้าที่ของคณะกรรมการชุดต่างๆ
อย่างชัดเจนและโปร่งใส และในกรณีการเข้าทำรายการที่เกี่ยวโยงกับกรรมการ
ผู้ถือหุ้นรายใหญ่และผู้มีอำนาจควบคุมในกิจการ รวมถึงบุคคลที่อาจมีความขัดแย้ง
บุคคลดังกล่าวจะไม่มีสิทธิออกเสียงในการอนุมัติรายการนั้นๆ
ทั้งนี้เพื่อให้เกิดความมั่นใจต่อผู้ถือหุ้นว่าบริษัทฯ จะบริหารงานด้วยความชัดเจนและความโปร่งใส